CELEX: 
Language: hu
Date: 2017-05-18 00:00:00
Title: A BIZOTTSÁG (EU) .../... VÉGREHAJTÁSI RENDELETE a 889/2008/EK rendeletnek egyes ökológiai tenyésztett víziállatok takarmányozása tekintetében történő módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2017.5.17.)
            
            
               a 889/2008/EK rendeletnek egyes ökológiai tenyésztett víziállatok takarmányozása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre
                  1
                és különösen annak 15. cikke (2) bekezdésére és 16. cikke (1) bekezdésére,
            
            
               mivel:
            
            
               (1)A 834/2007/EK rendelet megállapítja a tenyésztett víziállatok ökológiai tartására vonatkozó alapkövetelményeket, és többek között a takarmányozásukról is rendelkezik. Az említett követelmények végrehajtására vonatkozó részletes szabályokat a 889/2008/EK bizottsági rendelet
                  2
                írja elő.
            
            
               (2)A 834/2007/EK rendelet 15. cikke (1) bekezdése d) pontjának i. alpontja értelmében a halakat és a rákféléket olyan takarmánnyal kell etetni, amely kielégíti az állat fejlődésének különböző szakaszaiban felmerülő tápanyagszükségletét.
            
            
               (3)A 889/2008/EK rendelet 25l. cikke határozza meg a rendelet XIIIa. mellékletének 6., 7. és 9. szakaszában említett tenyésztett víziállatok takarmányozására vonatkozó különleges szabályokat. Az említett cikk szabályai értelmében lehetőség szerint előnyben kell részesíteni a természetesen előforduló táplálékforrásokat.
            
            
               (4)A 889/2008/EK rendelet 25l. cikkének (1) bekezdése rendelkezik arról, hogy a szóban forgó víziállatok takarmányozását a halastavakban természetesen előforduló táplálékforrásokból kell megvalósítani. A rendelet 25l. cikkének (2) bekezdése lehetővé teszi növényi eredetű ökológiai takarmány vagy tengeri moszat felhasználását, ha természetes táplálékforrások a kellő mennyiségben nem állnak rendelkezésre. A rendelet 25l. cikke (3) bekezdésének a) és b) pontja azt állapítja meg, hogy milyen százalékban adható halliszt vagy halolaj a panga és a garnélarák takarmányához, ha a természetes takarmányt ki kell egészíteni.
            
            
               (5)Azonban az ivadékok táplálásához hiányzik vagy nagyon kevés a természetes takarmány. A tagállamok jelezték a Bizottság felé, hogy az ostoros garnélák, különösen az óriás tigrisgarnéla (Penaeus monodon) takarmányozására vonatkozó, a 889/2008/EK rendelet 25l. cikke (3) bekezdésének b) pontja szerinti szabályok alkalmazása a keltetőkben található ivadékok esetében alultápláltsághoz és magas halálozási arányhoz vezetne.
            
            
               (6)A 889/2008/EK rendelet 25l. cikkének (1) bekezdése előírja, hogy a szóban forgó víziállatok takarmányozását a halastavakban természetesen előforduló táplálékforrásokból kell megvalósítani. Azonban ezt a szabályt csak a nyújtás szakaszában lévő állatoknál lehet alkalmazni, amelyeket valóban halastavakban, nem pedig keltetőkben tartanak, ahol nincs elegendő természetes táplálék. Ez különösen releváns 2016. december 31. óta, ugyanis a 889/2008/EK rendelet 25e. cikkének (3) bekezdése úgy rendelkezik, hogy ettől az időponttól fogva nem ökológiai termelésből származó ivadékok nem hozhatók be az ökológiai gazdaságokba. Korábban bizonyos arányokban volt lehetőség nem ökológiai termelésből származó állatok behozatalára, akkor is, ha az ivadékokat nem ökológiai gazdálkodásban tartották.
            
            
               (7)A 2009/427/EK bizottsági határozat
                  3
                értelmében létrehozott, a biogazdálkodással kapcsolatos technikai tanácsadással foglalkozó szakértői csoport (EGTOP) is megerősítette, hogy a 889/2008/EK rendelet 25l. cikke (3) bekezdésének a) és b) pontjában előírt szabályok csak a nyújtás szakaszában lévő állatok esetében megfelelőek.
                  4
                Az EGTOP szerint az említett cikkben a halliszt és a halolaj tekintetében előírt korlátozás miatt nem lehet kielégíteni a keltetőkben található ivadékok táplálékszükségletét.
            
            
               (8)A Bizottság úgy határozott, hogy az egyes tenyésztett víziállatok takarmányozására vonatkozó szabályokat úgy kell módosítani, hogy azok egyértelműen csak a nyújtás szakaszában lévő állatokra vonatkozzanak. Ennek a következtetésnek a levonásakor a Bizottság figyelembe vette egyrészt a 834/2007/EK rendelet 15. cikke (1) bekezdése d) pontjának i. alpontja szerinti követelményt, vagyis hogy ki kell elégíteni az állat fejlődésének különböző szakaszaiban felmerülő tápanyagszükségletét, másrészt a 889/2008/EK rendelet 25l. cikkének azt a célját, hogy előnyben kell részesíteni a természetesen előforduló táplálékforrásokat, harmadrészt pedig az EGTOP szakvéleményét. 
            
            
               (9)A 889/2008/EK rendeletet ezért ennek megfelelően módosítani kell.
            
            
               (10)Az e rendeletben előírt intézkedések összhangban vannak az ökológiai termeléssel foglalkozó bizottság véleményével,
            
            
               ELFOGADTA EZT A RENDELETET:
            
         
         
            
               1. cikk
            
            
               A 889/2008/EK rendelet a következőképpen módosul:
            
            
               A 25l. cikk (1) bekezdésének helyébe a következő szöveg lép:
            
            
            
               „(1) A XIIIa. melléklet 6., 7. és 9. szakaszában említett tenyésztett víziállatok takarmányozását a nyújtás szakaszában a halastavakban természetesen előforduló táplálékforrásból kell megvalósítani.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.5.17.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  HL L 189., 2007.7.20., 1. o.
               
               
                  
                     (2)
                  A Bizottság 889/2008/EK rendelete (2008. szeptember 5.) az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról (HL L 250., 2008.9.18., 1. o.).
               
               
                  
                     (3)
                  A Bizottság 2009/427/EK határozata (2009. június 3.) a biogazdálkodással kapcsolatos technikai tanácsadással foglalkozó szakértői csoport felállításáról (HL L 139., 2009.6.5., 29. o.).
               
               
                  
                     (4)
                  Végleges jelentés: http://ec.europa.eu/agriculture/organic/sites/orgfarming/files/final_report_egtop_on_aquaculture_part-c_en.pdf.